b"\n_START_ARTICLE_\nMoskvas historie\n_START_PARAGRAPH_\nMoskvas historie for det omr\xc3\xa5de, som d\xc3\xa6kker det nuv\xc3\xa6rende Moskva, kan f\xc3\xb8res tilbage til den f\xc3\xb8rste menneskelige beboelse i stenalderen (stenalderstedet Schukinskaya ved Moskvafloden). Der er ogs\xc3\xa5 fundet andre beviser, fx begravelsessteder for Fatyanovskayakulturen og den tidlige stenalderbeboelse for Dyakovskayakulturen._NEWLINE_I slutningen af det f\xc3\xb8rste \xc3\xa5rtusind var det omr\xc3\xa5de, Moskva ligger p\xc3\xa5, beboet af de slaviske stammer Vyatichi og Krivichi. I slutningen af det 11. \xc3\xa5rhundrede var Moskva en lille by med centrum og handelsforstad ved mundingen af Neglinnayafloden._NEWLINE_Den f\xc3\xb8rste reference til Moskva kan dateres til 1147, hvor Yuri Dolgoruki opfordrede fyrsten af Republikken Novgorod til at komme til ham. Ni \xc3\xa5r senere, i 1156, beordrede fyrst Yuri Dolgoruki, at der skulle bygges en tr\xc3\xa6mur omkring Moskva. I perioden 1237-1238 br\xc3\xa6ndte mongolerne byen ned og dr\xc3\xa6bte indbyggerne. Moskva kom sig over det og blev hovedstad i et selvst\xc3\xa6ndigt fyrsted\xc3\xb8mme i 1327. Byens gode placering ved Volgafloden hjalp til, at byen st\xc3\xb8t kunne udvikle sig._NEWLINE_Under Ivan I erstattede Moskva byen Tver som hovedstad i Vladimir-Suzdal og blev eneindsamler af skat for de mongolske herskere. Ved at betale en h\xc3\xb8j tribut fik Ivan et vigtigt gode fra khanen. Modsat andre fyrsted\xc3\xb8mmer blev Moskva ikke delt mellem hans s\xc3\xb8nner, men blev overdraget til den \xc3\xa6ldste. I 1380 ledte fyrst Dmitrij Donskoj af Moskva en forenet russisk h\xc3\xa6r til en vigtig sejr over mongolerne i slaget ved Kulikovo. Efter slaget fik Moskva en ledende rolle i befrielsen af Rusland fra mongolsk overherred\xc3\xb8mme. I 1480 vandt Ivan III endelig frihed fra tatarernes kontrol ved Det store m\xc3\xb8de ved Ugra-floden, hvilket tillod Moskva at blive centrum for al magt i Rusland. Hovedstaden i Rusland, som tidligere havde skiftet mellem Kijev og Vladimir, blev ved slutningen af hans regeringstid endelig fastlagt til Moskva._NEWLINE_I det 17. \xc3\xa5rhundrede var der mange folkeopstande som Befrielsen af Moskva fra polsk invasion (1612), Saltopstanden (1648), Kobberopstanden (1662) og Moskvaopstanden i 1682. Byen oph\xc3\xb8rte med at v\xc3\xa6re Ruslands hovedstad i 1712 efter grundl\xc3\xa6ggelsen af Skt. Petersborg ved \xc3\x98sters\xc3\xb8en af Peter den Store i 1703. Da Napoleon invaderede Rusland i 1812, evakuerede moskovitterne byen og br\xc3\xa6ndte den af, da Napoleons tropper n\xc3\xa6rmede sig d. 14. september. Napoleons h\xc3\xa6r, der var plaget af sult, kulde og d\xc3\xa5rlige forsyningslinjer, blev dog tvunget til hurtigt at tr\xc3\xa6kke sig tilbage igen._NEWLINE__NEWLINE_I januar 1905, blev Alexander Adrianov udn\xc3\xa6vnt til Moskvas f\xc3\xb8rste officielle borgmester. Efter Den Russiske Revolution 1917 blev Moskva den 12. marts 1918 hovedstad i F\xc3\xb8derationen af russiske socialistiske sovjetrepublikker, som mindre end fem \xc3\xa5r senere blev til Sovjetunionen. _NEWLINE_Under den store f\xc3\xa6drelandskrig (det russiske navn for \xc3\x98stfronten under 2. verdenskrig) var hovedkvarteret for forsvaret og generalstaben for den R\xc3\xb8de h\xc3\xa6r placeret i Moskva. I 1941 blev 16 divisioner (over 160.000 personer), 25 bataljoner (18.800 personer) og fire ingeni\xc3\xb8rregimenter dannet af frivillige moskovitter. I november 1941 blev den tyske Centerarme stoppet i byens forst\xc3\xa6der og dern\xc3\xa6st drevet ud under Slaget om Moskva. Mange fabrikker blev evakueret sammen med meget af centraladministrationen, og fra d. 20. oktober blev byen erkl\xc3\xa6ret under belejring. De tilbagev\xc3\xa6rende indbyggere byggede og bemandede panserv\xc3\xa6rnsv\xc3\xa5ben-forsvarsv\xc3\xa6rker, mens byen blev bombarderet fra luften. Det er v\xc3\xa6rd at bem\xc3\xa6rke, at Josef Stalin n\xc3\xa6gtede at forlade byen, hvilket bet\xc3\xb8d, at den \xc3\xb8verste milit\xc3\xa6re ledelse ogs\xc3\xa5 blev. P\xc3\xa5 trods af belejringen og bombningerne fortsatte konstruktionen af Moskvas metro, som begyndte i de tidlige 1930'ere, og ved krigens slutning \xc3\xa5bnede flere nye metrolinjer. Den 1. maj 1944 blev en medalje: For forsvaret af Moskva stiftet. For at fejre 20 \xc3\xa5ret for sejren i 2. verdenskrig blev Moskva den 8. maj 1965 sammen med 11 andre byer udn\xc3\xa6vnt til Helteby._NEWLINE_Efter afslutningen af krigen begyndte en omfattende byggeperiode i byen. Is\xc3\xa6r perioden 1961 til 1971 var kendetegnet ved omfattende nybyggeri. I 1970 var indbyggertallet steget til n\xc3\xa6sten 7 mio. mennesker._NEWLINE_Moskva var v\xc3\xa6rt for Sommer-OL 1980. Legene var pr\xc3\xa6gede af en boykot fra en r\xc3\xa6kke vestlige lande bl.a. USA, Vesttyskland og Japan, grundet Sovjetunionens invasion i Afghanistan \xc3\xa5ret f\xc3\xb8r._NEWLINE_I 1987 indtraf en af de mere spektakulere h\xc3\xa6ndelser under den Kolde Krig, da Mathias Rust landede et lille fly n\xc3\xa6r Den R\xc3\xb8de Plads._NEWLINE_I 1991 var Moskva ramme om et kupfors\xc3\xb8g fra regeringsmedlemmer imod Michail Gorbatjovs reformer. Da Sovjetunionen blev opl\xc3\xb8st samme \xc3\xa5r, fortsatte Moskva med at v\xc3\xa6re hovedstad, nu i Rusland. Siden da er der udviklet en markeds\xc3\xb8konomi, hvilket har skabt en eksplosion i vestlige forretninger, serviceudbud, arkitektur og livsstil._NEWLINE_I 1999 og 2002 var Moskva vidne til terrorangreb udf\xc3\xb8rt af tjetjenske terrorister. Terrorangrebet i 1999 ramte en r\xc3\xa6kke bombeattentater en r\xc3\xa6kke boligkomplekser. Dette terrorangreb medf\xc3\xb8rte 219 d\xc3\xb8de, en stor m\xc3\xa6ngde s\xc3\xa5rede og var en medvirkende faktor til indledelsen af den anden tjetjenske krig. Terrorangrebet i 2002 blev udf\xc3\xb8rt ved, at ca. 40 tjetjenske terrorister tog 912 personer som gidsler i Dubrovka-teateret. Dette angreb medf\xc3\xb8rte, at 129 af gidslerne blev dr\xc3\xa6bt."